Christopher Lambert
Christopher Lambert (*29. März 1957 in Manhasset, New York; börgerlich Naam Christophe Guy Dénis Lambert) is en in de USA boren Schauspeler mit US-amerikaansche un franzöösche Staatsbörgerschap.

Jöögd un Utbilln 
De Vadder vun Christopher Lambert weer en franzööschen Finanzexperte, de enige Tiet för de Vereente Natschonen in New York arbeit hett. De eersten beiden Levensjohren hett he in Great Neck in’n US-Bundsstaat New York tobrocht, dorna sünd de Öllern na Genf ümtogen, wo he denn ok na School gahn is.

Mit twölf Johren hett Lambert sien eerste Rull an’t Schooltheater speelt. He wull vun anfang an Schauspeler warrn, hett aver toeerst sien Öllern to’n Gefallen en Utbilln an de Londoner Börs anfungen. Man, na söss Maanden hett he de Steed opgeven. Op Druck vun sien Vadder hett he dorna sien Militärdeenst maakt. Dorna hett sien Vadder toseggt, em för twee Johr to ünnerstütten un Lambert füngt en Schauspeelutbilln an’t Konservatorium vun Paris an.

Schauspeelloopbahn 
Lambert hett toeerst in eenige franzöösche Filmen ünner den Naam Christophe Lambert mitspeelt, bevör he 1984 vun den Speelbaas Hugh Hudson de Titelrull för den Film Greystoke: The Legend of Tarzan, Lord of the Apes kregen hett. För sien Rull in den Film Subway is he 1985 sogor as besten Schauspeler uttekent worrn.

De endgelltig Dörbrook keem för Lambert denn 1986 mit den Kultfilm Highlander, in den he de Hööftrull harr. För disse Rull hett Lambert sössteihn Weken lang Swertkamp öven müsst. Wieldat de bannig kortsichtige keen Kontaktlinsen drägen künn, müssen tosätzliche Stünnen ansett warrn, dat de Dreiharbeiten ahn Unfall vör sik gahn künnen. De lieke Rull hett Lambert ok noch in dree wietere Filmen ut de Reeg speelt.

In de Tiet dorna kemen wietere spoodrieke Filmprodukschonen as 1987 The Sicilian un 1988 To Kill A Priest un sien opstunns letzten wirklich spoodrieken Kinofilm Knight Moves vun 1992. He hett dorna noch veele Filmen maakt, man na den Spood vun fröher künn he nich wedder henkamen. Bi enige vun de Filmen, hett he ok as Produzent mitarbeit.

Privatleven 
Neven de Schauspeleree bedrifft Lambert tohopen mit den bekannten franzööschen Sommelier Eric Beaumard en Wiengood, op den he sien egen Wien ünner den Naam Les Garrigues de Beaumard-Lambert produzeert. He besitt ok Andelen an dat Restaurant „Gitana“ in Buenos Aires.

Von 1988 bit 1994 weer Lambert mit de Schauspelersche Diane Lane verheiraadt. Se hebbt en Dochter, Eleanore Jasmine Lambert, de 1993 boren worrn is. In’n Februar 1999 hett Christopher Lambert de Schauspeelkollegin Jaimyse Haft heiraadt, man, se gaht in de Twüschentiet al wedder egen Weeg. Aktuell is Lambert mit sien Kollegin Sophie Marceau tohopen.

Lambert mag geern Reisen, speelt Tennis un maakt Skilopen un Duken.

Filmografie (Utwahl)

Utteken 
Christopher Lambert is 1986 mit den César as Beste Schauspeler för den Film Subway. uttekent worrn. 2001 hett he den düütschen DIVA-Pries wunnen.

Weblenken 

  offiziell Websteed (eng.)

Mann
Börger von de USA
Börger von Frankriek
Schauspeler
Boren 1957